b"\n_START_ARTICLE_\nTolui\n_START_SECTION_\nCampanyes a les ordes del seu pare\n_START_PARAGRAPH_\nEl 1213 Genguis Khan va fer una campanya contra els jurchen i va dividir les seves forces en tres cossos, reservant-se per ell mateix i el seu fill Tolui el comandament del segon cos; aquest va baixar per la plana de Hopei i va conquerir Ho-kien-fu, i pel Shantung on va capturar Tsinan. Va sobrepassar viles fortificades com Baijing, Tcheng-ting i Ta-ming (al Hopei) i van arribar fins al sud de Shantung._NEWLINE_En la campanya iniciada el 1219 contra Khwarizm, el mateix Genguis Khan amb el seu fill Tolui van avan\xc3\xa7ar cap a Bukhar\xc3\xa0 on van arribar el febrer de 1220; la guarnici\xc3\xb3 turca va intentar escapar, per\xc3\xb2 fou descoberta i massacrada. La poblaci\xc3\xb3 es va rendir (10 o 16 de febrer de 1220); la ciutadella, defensada per 400 homes, fou conquerida i tots els defensors massacrats. La ciutat fou saquejada met\xc3\xb2dicament per\xc3\xb2 la vida dels habitants fou respectada excepte la dels que intentaven resistir a la viol\xc3\xa8ncia i saquejos (generalment clergues musulmans). La ciutat fou finalment destru\xc3\xafda per un incendi que Djuweyni pensa que fou involuntari._NEWLINE_De Bukhar\xc3\xa0 Genguis i Tolui van avan\xc3\xa7ar cap a Samarcanda on se'ls van unir Txagatai i Ogodei que acabaven de conquerir Otrar. Un intent de sortida dels defensor va acabar en desastre i al cap de cinc dies la ciutat es va rendir (mar\xc3\xa7 de 1220). Igualment fou saquejada una vegada fou buidada dels habitants (per fer el saqueig m\xc3\xa9s f\xc3\xa0cil). Un part dels pobladors foren morts per\xc3\xb2 els considerats \xc3\xbatils com artesans o treballadors qualificats foren enviats a Mong\xc3\xb2lia. La guarnici\xc3\xb3 turca, que s'havia passat volunt\xc3\xa0riament als mongols, fou tot i aix\xc3\xad massacrada. En canvi el clergat musulm\xc3\xa0 no va oferir resist\xc3\xa8ncia i fou respectat. _NEWLINE_Mort Muhammad de Khwarizm al desembre del 1220, Genguis Khan i Tolui van creuar l'Amudari\xc3\xa0 el 1221 cap a l'Afganistan i Khurasan perseguint a les forces del khwarizmshah. Balkh fou ocupada i tot haver-se sotm\xc3\xa8s, fou destru\xc3\xafda i cremada i els habitants massacrats. Al Khurasan Genguis Khan va enviar al seu fill Tolui a ocupar Merv, que va caure per capitulaci\xc3\xb3, i on la major part de la poblaci\xc3\xb3 fou assassinada. (febrer del 1221) en una matan\xc3\xa7a presidida per Tolui, de la que nom\xc3\xa9s es van salvar 400 artesans; el mausoleu del sold\xc3\xa0 selj\xc3\xbacida Sandjar fou cremat i el sepulcre violat. _NEWLINE_Despr\xc3\xa9s Tolui va anar cap a Nishapur que el novembre del 1220 havia rebutjat un atac del general mongol Toqutchar, gendre de Genguis Khan, mort en la lluita. Tolui va conquerir la ciutat (10 d'abril de 1221) i la va destruir. La v\xc3\xaddua de Toqutchar va presenciar la matan\xc3\xa7a; per evitar simulacions els caps dels assassinats foren tallats i es van fer pir\xc3\xa0mides de caps humans. Fins i tot els gossos i gats van ser morts. Pop de Thus, els mongols van destruir el mausoleu del califa Harun ar-Raixid. Despr\xc3\xa9s Tolui es va dirigir contra Herat, on la guarnici\xc3\xb3 romania lleial al khwarizmshah, per\xc3\xb2 on la poblaci\xc3\xb3 civil va obrir les portes; aquesta vegada els soldats foren massacrats per\xc3\xb2 es va respectar la vida dels civils._NEWLINE_Tolui es va reunir amb Genguis Khan a Talikan, on tamb\xc3\xa9 van arribar Txagatai i Ogodai que venien d'ocupar Urgendj. Talikan fou destru\xc3\xafda i Genguis Khan i Tolui van travessar l'Hindu Kush per anar a assetjar Bamian. En el setge fou mort Mutugen, fill de Txagatai i net preferit de Genguis Khan; la ciutat fou destru\xc3\xafda fins als fonaments i no es va fer bot\xc3\xad ni presoners, tot fou destru\xc3\xaft i tots foren morts. El lloc de la ciutat fou declarat male\xc3\xaft. Djalal al-Din Manguberti, el khwarizmshah fill de Muhammad, va aconseguir fugir a l'\xc3\x8dndia._NEWLINE_Genguis khan i Tolui van retornar cap a Gazni on van matar a tota la poblaci\xc3\xb3 excepte com sempre als artesans que podien ser enviats a Mong\xc3\xb2lia. A Merw els retornats a la ciutat van cometre la bogeria de matar al prefecte deixat per Tolui, un persa, i proclamar a Djalal al-Din; el general Chigi-qutuqu va anar a la ciutat i va matar fins al darrer habitant amb gran minuciositat. Fins i tot els mongols van fer veure que se n'anaven i es van amagar no gaire lluny, i quan els que s'havien pogut amagar sortien, foren sorpresos pels mongols i morts com la resta.\n_START_SECTION_\nReg\xc3\xa8ncia\n_START_PARAGRAPH_\nA la mort de Genguis Khan el 18 d'agost del 1227, Tolui com otchigin, va assolir la reg\xc3\xa8ncia. El pare havia designat hereu a Ogodei perqu\xc3\xa8 estava pol\xc3\xadticament m\xc3\xa9s capacitat i pensava que Tolui no era prou bon l\xc3\xadder per dirigir l'imperi._NEWLINE_A la primavera del 1229 es va celebrar el gran kuriltai a la riba del Kerulen. Segons la voluntat de Genguis Khan, Ogodei fou escollit, probablement el 13 de setembre del 1229, renunciant Tolui a l'elecci\xc3\xb3. La resid\xc3\xa8ncia ordin\xc3\xa0ria es va establir a Karakorum.\n_START_SECTION_\nDarrera campanya a la Xina\n_START_PARAGRAPH_\nEl 1231 els mongols van reprendre l'ofensiva a la Xina contra els jurchen i van ocupar les viles del Wei; Ping-leang, Fong-siang i altres; per la campanya del 1232 i al no poder for\xc3\xa7ar el pas de Tong-Kuan, el van rodejar pel nord-est i sud-oest, i mentre Ogodai amb m\xc3\xa0quines de guerra ocupava Ho-tchong i creuava el riu Groc, el seu germ\xc3\xa0 Tolui dirigia 30000 homes pel sud-oest entrant deliberadament en territori de la dinastia Song, i d'all\xc3\xad cap a la vall del Wei i l'alt Han, ocupant Han-tchong i descendent al Setchwan per la vall del Kia-ling assolant el districte de Pao-ning i despr\xc3\xa9s girant al nord-est per la vall mitjana de l'Han (que va creuar el 31 de gener de 1232) i va apar\xc3\xa8ixer a territori Jin al sud de l'Honan pel costat de Nan-yang. Mentre Ogodai despr\xc3\xa9s de conquerir Ho-tchong, va travessar el riu Groc i va entrar tamb\xc3\xa9 a Honan pel nord (febrer del 1232), trobant a l'altre ex\xc3\xa8rcit a Kiun-tcheu, on pocs dies abans Tolui havia derrotat als Jin. Els Jin van oferir una resist\xc3\xa8ncia molt forta; els generals es deixaven executar abans que unir-se al conqueridor. Els mongols van ocupar finalment Tong-kuan (mar\xc3\xa7 de 1232). El general Subotai va dirigir la campanya despr\xc3\xa9s i va sotmetre totalment a la dinastia Jin._NEWLINE_Bon general, per\xc3\xb2 alcoholitzat, Tolui va morir amb 40 anys el 9 d'octubre de 1232, despr\xc3\xa9s d'aquesta eficient campanya.\n_START_SECTION_\nHer\xc3\xa8ncia\n_START_PARAGRAPH_\nVa deixar quatre fills: Mongke, que fou m\xc3\xa9s tard gran khan (1 de juliol del 1251); Kublai o Kubilai Khan, que fou tamb\xc3\xa9 gran khan (1260); Ariq Boke, gran khan en oposici\xc3\xb3 al seu germ\xc3\xa0 (del 1260 al 1264); i Hulagu, governador de P\xc3\xa8rsia (1253) i considerat el primer Il-khan (fins a 1265). La branca originada en Tolui \xc3\xa9s coneguda com els toluides."